text: Campister trodser kulde
  07 april 2012 kl. 15.10
  Campisterne kender ikke til dårligt vejr, kun dårligt opvarmede fortelte og dårlige tæpper.
  Det synes at være mottoet for campisterne. For nok er påske traditionelt starten på campingsæsonen, men midt i den koldeste påske i mange år kunne man godt tro, at campisterne vendte livet i det fri ryggen. 
  Men nej. På blandt andet Vejers Familiecamping, som TV SYD besøgte lørdag, er der udsolgt. 
  Det er en kombination af fastliggere og gode påsketilbud, der har fyldt pladsen.
  - Det er helt overvældende. Fra skærtorsdag til mandag har vi fuldt hus, og det er på trods af, at påsken falder lidt tidligt, siger ejer Flemming Thorlund Jepsen til TV SYD.
  